CELEX: 62014CN0233
Language: da
Date: 2014-05-12 00:00:00
Title: Sag C-233/14: Sag anlagt den 12. maj 2014 — Europa-Kommissionen mod Kongeriget Nederlandene

28.7.2014   
            
            
               DA
            
            
               Den Europæiske Unions Tidende
            
            
               C 245/6
            
         Sag anlagt den 12. maj 2014 — Europa-Kommissionen mod Kongeriget Nederlandene
   (Sag C-233/14)
   2014/C 245/08
   Processprog: Nederlandsk
   
      Parter
   
   
      Sagsøger: Europa-Kommissionen (ved M. van Beek og C. Gheorghiu, som befuldmægtigede)
   
      Sagsøgt: Kongeriget Nederlandene
   
      Sagsøgerens påstande
   
   
               —
            
            
               Det fastslås, at Kongeriget Nederlandene har tilsidesat sine forpligtelser i henhold til artikel 18 TEUF (sammenholdt med artikel 20 TEUF og 21 TEUF) og artikel 24, stk. 2, i Europa-Parlamentets og Rådets direktiv 2004/38/EF (1) om unionsborgeres og deres familiemedlemmers ret til at færdes og opholde sig frit på medlemsstaternes område, idet den mulighed for, at studerende, der studerer i Nederlandene, kan få billetprisnedsættelser ved benyttelse af offentlige transportmidler, af Kongeriget Nederlandene er blevet forbeholdt nederlandske studerende, som er indskrevet på en privat eller offentlig læreanstalt i Nederlandene, og studerende fra andre medlemsstater, der er erhvervsaktive i Nederlandene eller dér har erhvervet ret til tidsubegrænset ophold.
            
         
               —
            
            
               Kongeriget Nederlandene tilpligtes at betale sagens omkostninger.
            
         
      Søgsmålsgrunde og væsentligste argumenter
   
   
               1.
            
            
               Mens nederlandske studerende kan få et rejsekort til offentlige transportmidler til studerende (det såkaldte »OV-studentenkaart«), med hvilket de kan benytte offentlige transportmidler i Nederlandene gratis eller til nedsat takst, skal de studerende fra andre medlemsstater, der hverken er erhvervsaktive i Nederlandene eller dér har erhvervet ret til tidsubegrænset ophold, betale fuld takst for benyttelse af disse transportmidler.
            
         
               2.
            
            
               Kommissionen er af den opfattelse, at de nederlandske lovbestemmelser indebærer en direkte forskelsbehandling på grundlag af nationalitet, idet unionsborgere, der ikke er nederlændere, behandles mindre gunstigt end nederlændere. Nederlandene har dermed ikke opfyldt sine forpligtelser i henhold til artikel 18 TEUF, sammenholdt med artikel 20 TEUF og 21 TEUF.
            
         
               3.
            
            
               Desuden foreligger der en indirekte forskelsbehandling på grundlag af nationalitet, når en national ordning, selv om den er neutralt affattet, faktisk stiller en meget større procentdel af bestemte personer ringere, medmindre denne forskelsbehandling er begrundet i objektive forhold, som intet har at gøre med forskelsbehandling på grundlag af nationalitet.
            
         
               4.
            
            
               Idet der inden for rammerne af Erasmusprogrammet talmæssigt set er flere udenlandske studerende, der kommer til Nederlandene, end nederlandske studerende, som beslutter sig for at følge hele deres studium i udlandet, og idet den sidstnævnte gruppe af studerende i stedet for et »OV-studentenkaart« får tildelt en studiestøtte, der kan medbringes, på 89,13 EUR pr. måned (sats i 2013), er det i sidste ende kun de udenlandske studerende i Nederlandene, der hverken får en ydelse eller en fordel i form af et »OV-studentenkaart«. Dette udgør efter Kommissionens opfattelse en indirekte forskelsbehandling i henhold til artikel 24 i direktiv 2004/38/EF om unionsborgeres og deres familiemedlemmers ret til at færdes og opholde sig frit på medlemsstaternes område.
            
         
               5.
            
            
               Idet Nederlandene til dato ikke har truffet samtlige foranstaltninger til at bringe forskelsbehandlingen af udenlandske studerende for så vidt angår muligheden for at gøre krav på et rejsekort til offentlige transportmidler til studerende (»OV-studentenkaart«) til ophør, er Kommissionen kommet frem til den konklusion, at Nederlandene ikke har opfyldt sine forpligtelser i henhold til artikel 18 TEUF (sammenholdt med artikel 20 TEUF og 21 TEUF) og artikel 24, stk. 2, i direktiv 2004/38/EF.
            
         
      (1)  Direktiv af 29.4.2004 om unionsborgeres og deres familiemedlemmers ret til at færdes og opholde sig frit på medlemsstaternes område, om ændring af forordning (EØF) nr. 1612/68 og om ophævelse af direktiv 64/221/EØF, 68/360/EØF, 72/194/EØF, 73/148/EØF, 75/34/EØF, 75/35/EØF, 90/364/EØF, 90/365/EØF og 93/96/EØF (EFT L 158, s. 77).